Кочкор-Ата минералдуу суусу

Кочкор-Ата минералдуу суусу – дарылык касиетке ээ суу булагы. Жалал-Абад облусунун Ноокен районунда, Кочкор-Ата шаарынан 8 км түндүк-батыш тарапта, Түндүк Фергана өрөөндөрүндө, Кочкор-Ата сайында, деңиз деңгээлинен 2100 м бийиктикте жайгашкан. 1954-ж. табылып, 1961–62-ж. химиялык курамы изилденген. Суу палеоген мезгилиндеги чөкмө тоотектерде топтолгон. Бургулоо көзөнөктөрүнөн чыгат. Бургулоо көзөнөктөрүндөгү суунун дебити суткада 13,7–1728,0 м3, температурасы 25–49°С. Суунун жалпы минералданышы 69,2 г/л, курамы хлорид-натрий-кальцийлүү. Сууда кремний кислотасы 37,7 мг/л. Органикалык заттар арбын. Суудан бөлүнгөн газда метан, көмүр кычкыл газы, суутек, көмүр кислотасы жана азот бар. Ашказан жана муун органдарына шыбаа болот. Мында жылуу сууга түшүү жолу менен дарылоочу мекеме иштеген (1976).

 Колдонулган адабияттар 
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
Категория: Кыргызстандын кен байлыктары